BLF as politieke party gederegistreerDr. Pieter Groenewald. (Foto: VF Plus) Die BLF is as politieke party gederegistreer ná volgehoue druk van die VF Plus. Die omstrede party se deregistrasie volg ná die VF Plus se appèlaansoek teen die registrasie van Black First Land First (BLF) as politieke party by die Verkiesingskommissie. Die VF Plus sê in ŉ verklaring die kommissie het beslis dat die BLF inderdaad lidmaatskap aan dié party op grond van ras uitsluit en die BLF is gevolglik as politieke party gederegistreer. Andile Mngxitama, BLF-leier, het by navraag aan Maroela Media gesê as dit inderdaad die kommissie se beslissing is, gaan die party die besluit laat hersien. Met Maroela Media se navraag het die party nog nie van die besluit geweet nie. Ingevolge die Kieswet mag die Onafhanklike Verkiesingskommissie (OVK) nie ŉ politieke party registreer wat lidmaatskap op grond van ras, kleur of etnisiteit uitsluit nie. Die BLF se grondwet bepaal dat slegs swart mense lede van dié party mag wees, het die VF Plus gesê. Die party het gesê die OVK het aanvanklik volgehou dat die registrasie van die BLF nie teen die bepalings van die wet is nie, aangesien die betrokke artikel in die party se grondwet eerder na ŉ bepaalde ideologie as ŉ spesifieke ras verwys. “Mngxitama het egter hierdie bewering self weerspreek deur in sy aanvanklik opponerende verklaring, soos geliasseer gedurende die VF Plus se aansoek by die kieshof, te bevestig dat die BLF se grondwet wit mense op grond van ras uitsluit,” het dr. Pieter Groenewald, leier van die VF Plus, gesê. Die kommissie kon dus nie anders as om in die guns van die VF Plus te beslis nie en moes gevolglik die BLF as politieke party deregistreer, het hy gesê. “Die deregistrasie van die BLF as politieke party is ŉ reuseoorwinning vir die ganse Suid-Afrika omdat die rassehaat en onverdraagsaamheid wat deur Mngxitama en sy trawante aangevoer en voorgestaan word, nie geduld mag word nie.” Groenewald het gesê dit is onaanvaarbaar dat die OVK met die registrasie van die BLF die wet oortree het. Wetgewing is nie slegs ŉ riglyn nie, maar iets waaraan voldoen móét word. Die VF Plus het sy teleurstelling in die OVK uitgespreek omdat die kommissie aanvanklik die registrasie van die party, wat in teenstelling met wetgewing was, verdedig het. Mngxitama het gesê die party het die beslissing verwag en gaan dit laat hersien. Hulle sal ook die stryd tot in die konstitusionele hof voer, indien nodig. “Ons gaan nog ŉ lang pad stap, maar ons glo daar gaan uiteindelik in ons guns beslis word,” het Mngxitama gesê. “Daar is ŉ algemene angstigheid onder Hoofstuk 9-instellings om te aanvaar dat dit nie onwettig is om swart te wees nie. In Suid-Afrika is daar die opvatting dat swart mense nie die reg het om hulself as sodanig te organiseer nie en dít word aangespoor deur wit vrees. “Die kommissie (OVK) is vreesbevange en word deur die VP Plus geïntimideer wat, terloops, ŉ party net vir wit mense is. Dít is die onreëlmatigheid van Suid-Afrika se Grondwet. “Dit word gedryf deur wit vrees en raak nie die geldige vrese van swart mense aan nie,” het Mngxitama gesê. Maroela Media het die OVK om kommentaar genader en wag vir terugvoer.